DA kies vandag tussentydse leiers(Foto: Demokratiese Alliansie/da.org.za) Die Demokratiese Alliansie se federale raad sal Sondag ŉ tussentydse federale leier en tussentydse federale voorsitter aanwys om die party te lei tot die federale kongres in 2020. Die uitslag van die verkiesing sal na verwagting om 14:00 bekend gemaak word. John Steenhuisen, die DA se parlementêre leier, sal na verwagting as die tussentydse leier van die federale raad aangewys word en die Wes-Kaapse minister van landbou, dr. Ivan Meyer, as tydelike federale voorsitter. Die sowat 150 lede van die DA se federale raad sal in Johannesburg vergader om die twee posisies te vul wat met die onlangse bedankings van Mmusi Maimane as partyleier en Athol Trollip as federale voorsitter vakant geraak het. Wie ook al Sondag verkies word, sal net tot April in hul poste dien, wanneer ŉ leierskorps deur die afgevaardigdes na die DA se federale kongres ŉ leierskap vir ŉ volle volgende termyn sal verkies. Steenhuisen en Meyer het albei met sterk mededingers te doen in Sondag se verkiesing. Steenhuisen word teengestaan deur die Gautengse LPW Makashule Gana, wat ook ŉ voormalige DA-jeugleier is. Gana is besig om vir hom ŉ arsenaal ondersteuners op te bou wat in die toekoms vir hom van groot waarde kan wees. Die derde kandidaat, die Wes-Kaapse DA-leier Bonginkosi Madikizela, het hom vroeër vandeesweek aan die wedloop onttrek. Meyer is ŉ selfs taaier stryd te wagte as hy Trollip wil vervang as federale voorsitter. Hy het twee mededingers, naamlik die Wes-Kaapse LUR vir gesondheid en leier van die DA-vrouenetwerk, dr. Nomafrench Mbombo, en die Gautengse DA-LPW, Khume Ramulifho, wat ook DA-woordvoerder van onderwys in Gauteng is.